Waħda mill-ħafna ċifri f'rapport ġdid maħruġ illum mill-Kummissjoni Ewropea turi kemm hija importanti politika ta' kummerċ miftuħ għall-impjiegi Ewropej. Ir-Rapport dwar il-Kummerċ u l-Impjiegi jipprovdi għadd ta' statistika dwar l-impjiegi Ewropej marbuta mal-kummerċ Ewropew. Ir-rapport jipprovdi data matul iż-żmien kemm fil-livell Ewropew kif ukoll f'dak tal-Istati Membri, u jagħti statistika skont l-industrija, il-livell tal-ħiliet, is-sess eċċ. Pereżempju, ir-rapport juri li aktar minn 38 miljun impjieg fl-UE huma appoġġati mill-esportazzjonijiet tal-UE, 11-il miljun aktar minn deċennju ilu. Dawn l-impjiegi huma mħallsa, bħala medja, 12 % aktar mill-impjiegi fl-ekonomija kollha kemm hi. Iż-żieda fl-impjiegi appoġġati mill-esportazzjoni ssegwi żieda saħansitra aktar qawwija fl-esportazzjonijiet tal-UE: flimkien ma' żieda ta' 75 % fl-impjiegi relatati mal-esportazzjoni bejn is-sena 2000 u l-2019, l-esportazzjonijiet totali żdiedu b'130 %. Id-data tindika b'mod ċar li aktar kummerċ ifisser aktar impjiegi, u l-aħjar mod biex dan jiżdied huwa billi jiġu żgurati opportunitajiet ġodda permezz ta' ftehimiet kummerċjali u l-infurzar diliġenti tagħhom. Minħabba li 93 % tal-esportaturi kollha tal-UE huma kumpaniji żgħar u ta' daqs medju (SMEs), huwa vitali wkoll li jiġu megħjuna jifhmu l-opportunitajiet u t-termini offruti minn network komprensiv ta' 45 ftehim kummerċjali konklużi mill-UE. Il-Viċi President Eżekuttiv u l-Kummissarju għall-Kummerċ, Valdis Dombrovskis, qal: “Dawn iċ-ċifri jikkonfermaw li l-kummerċ huwa mutur ewlieni għat-tkabbir tal-impjiegi fl-UE, kif muri mit-tkabbir ta' 75 % fl-impjiegi relatati mal-esportazzjoni f'dawn l-aħħar żewġ deċennji. Hekk kif l-irkupru ekonomiku jaqbad ir-ritmu, hija l-prijorità tagħna li nkomplu nagħtu spinta lill-esportazzjonijiet u noħolqu swieq għall-prodotti u s-servizzi tal-UE. Dan se jappoġġa lill-kumpaniji tagħna - speċjalment l-SMEs, li jirrappreżentaw 93 % tal-esportazzjonijiet kollha tal-UE - biex jinħolqu impjiegi għall-persuni madwar l-UE. It-tnedija kontinwa tal-istrateġija kummerċjali l-ġdida tagħna tal-UE, bl-enfasi qawwija tagħha fuq il-ftuħ ta' opportunitajiet ġodda u li nkunu assertivi fl-implimentazzjoni tal-ftehimiet kummerċjali tagħna, se jkollha rwol kruċjali fit-tisħiħ ta' din it-tendenza.” Il-kummerċ joħloq u jappoġġa l-impjiegi fl-UE kollha, u ċ-ċifri qed jiżdiedu. L-ogħla żidiet osservati mis-sena 2000 kienu fil-Bulgarija (+368 %), fis-Slovakkja (+287 %), fl-Irlanda (+202 %), fis-Slovenja (+184 %) u fl-Estonja (+173 %). Ir-rapport jinkludi skedi informattivi dettaljati dwar ir-riżultati għal kull Stat Membru tal-UE. Iċ-ċifri rilaxxati llum jenfasizzaw effett kollaterali pożittiv importanti mill-esportazzjonijiet lejn il-bqija tad-dinja. Meta l-esportaturi tal-UE fi Stat Membru tal-UE jmorru tajjeb, il-ħaddiema fi Stati Membri oħrajn jibbenefikaw ukoll. Dan huwa minħabba li d-ditti li jipprovdu oġġetti u servizzi tul il-katina ta' provvista jiggwadanjaw ukoll meta l-konsumatur finali tagħhom ibigħ il-prodott finali barra mill-pajjiż. Biex nagħtu eżempju, l-esportazzjonijiet Franċiżi lejn pajjiżi mhux tal-UE jappoġġaw madwar 658,000 impjieg fi Stati Membri oħra tal-UE, filwaqt li l-esportazzjonijiet Pollakki jappoġġaw 200,000 impjieg bħal dawn. Fl-aħħar nett, l-esportazzjonijiet tal-UE lejn pajjiżi madwar id-dinja jappoġġaw kważi 24 miljun impjieg barra mill-UE. Dawn l-impjiegi żdiedu b'aktar mid-doppju mis-sena 2000. Pereżempju, 1.5 miljun impjieg fl-Istati Uniti tal-Amerka, 2.2 miljun fl-Indja u 530,000 fit-Turkija huma appoġġati mill-produzzjoni ta' oġġetti u servizzi f'dawk il-kontej li huma inkorporati fl-esportazzjonijiet tal-UE permezz ta' ktajjen tal-provvista globali. Fl-aħħar nett, l-istudju jħares ukoll lejn il-bilanċ bejn is-sessi, u jikkonkludi li hemm kważi 14-il miljun mara f'impjiegi appoġġati mill-kummerċ fl-UE. Sfond Il-Kummissjoni Ewropea identifikat il-politika kummerċjali bħala komponent ewlieni tal-Istrateġija tal-Unjoni Ewropea tal-2020. Minħabba xenarju ta' ekonomija globali li qed jinbidel malajr, huwa aktar importanti minn qatt qabel li nifhmu bis-sħiħ kif il-flussi tal-kummerċ jaffettwaw l-impjieg. Dan jista' jsir biss billi jiġu miġbura informazzjoni u analiżi komprensivi, affidabbli u komparabbli biex it-tfassil ta' politika ikun ibbażat fuq l-evidenza. Iggwidati minn dan l-objettiv, iċ-Ċentru Konġunt tar-Riċerka tal-Kummissjoni Ewropea (Joint Research Centre, “JRC”) u d-Direttorat Ġenerali għall-Kummerċ ikkollaboraw biex jipproduċu pubblikazzjoni li timmira li tkun strument ta' valur għar-riċerkaturi u għal dawk li jfasslu l-politika kummerċjali. Filwaqt li jsegwi l-ewwel edizzjoni tal-2015, ir-rapport jinkludi serje ta' indikaturi li juru fid-dettall ir-relazzjoni bejn il-kummerċ u l-impjieg għall-UE b'mod ġenerali u għal kull Stat Membru tal-UE bl-użu tal-World Input-Output Database li ħarġet fl-2016 bħala s-sors prinċipali tad-data. Din l-informazjoni ġiet ikkomplementata b'data dwar l-impjiegi skont l-età, il-ħila u l-ġeneru. L-indikaturi kollha jirreferu għall-esportazzjonijiet lejn il-bqija tad-dinja biex jirriflettu l-ambitu tat-tfassil tal-politika kummerċjali tal-UE. Għalkemm dan ir-rapport u l-analiżi jiffukaw fuq l-esportazzjonijiet għal raġunijiet metodoloġiċi, huwa importanti li wieħed jinnota li l-importazzjonijiet huma vitali għall-ekonomija tal-UE wkoll. Huma essenzjali wkoll għall-produzzjoni domestika u l-esportazzjonijiet tagħna; żewġ terzi tal-importazzjonijiet tal-UE jikkonsistu minn materja prima, partijiet u komponenti, li ħafna minnhom isibu triqithom fl-oġġetti u s-servizzi esportati tal-UE. L-aċċess għall-aħjar inputs huwa fattur kritiku għall-produzzjoni u l-kompetittività tal-UE fid-dinja tal-lum. Għal Aktar Informazzjoni Is-sit web tal-2021 Nota tal-Ekonomista Rapport tal-2021 Infografika